Liboń

Liboń ( Liebon) je jednotliwe kubło w sakskim wokrjesu Budyšin, kotrež přisłuša Hodźijskej gmejnje. Leži njedaloko Kamjenskeje dróhi we wysokosći 210 metrow nad mórskej hładźinu a měješe w lěće 2009 wósom wobydlerjow.

 Geografija 
Liboń nadeńdźe so na poł puću mjez Kamjencom a Budyšinom něhdźe 12 do 15 kilometrow zdalene wot wobeju. 150 metrow sewjernje sydlišća běži statna dróha S 100, něhdźe kilometer južnje zwjazkowa awtodróha 4. Susodne wsy su Čornecy na sewjerowuchodźe, Čěškecy na juhu a Pozdecy na sewjerozapadźe.

 Stawizny 
W lěće 1953 wurywachu so pod nawodom Drježdźanskeho Krajneho muzeja za prastawizny při sobudźěle Jurja Knebela mjez Libonjom a Čornecami staroserbske rownišća z 10. a 11. lětstotka.

Prěnje historiske naspomnjenje sydlišća samoho jako Leubobel pochadźa z lěta 1332. Ležownostne knjejstwo wukonješe w 16. kaž tež we 18. lětstotku Klóšter Marijina hwězda.

Po Mukowej statistice měješe Liboń we 1880tych lětach 21 wobydlerjow, kiž běchu bjez wuwzaća Serbja. Dla přisłušnosće ke klóštrej wostachu Libonjenjo tež po reformaciji katolscy, tak zo wobsteješe ludnosć w lěće 1925 z 18 katolikow a dweju protestantow. Woni chodźachu do Chrósćic kemši.

mini|center|upright=1.6|Powětrowy wobraz Libonja

 Žórła 

 Wotkazaj 

 Priwatna webstrona „wobsedźerja“ Libonja 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Hodźij
Kategorija:Sydlišćo w serbskim sydlenskim rumje
Kategorija:Prěnje naspomnjenje 1332
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1934